**רשת מלונות דן** היא אחת מרשתות בתי המלון הגדולות בישראל, והוותיקה שבהן. בבעלות הרשת ובניהולה בתי מלון ברחבי הארץ, חלקם בעלי מוניטין בינלאומי. מלונות הרשת נמצאים בירושלים, תל אביב, חיפה, אילת, קיסריה, הרצליה נצרת וצפת, וכן בבנגלור שבהודו.

היסטוריה
--------

תחילתה של רשת מלונות דן בשנת 1947, עם רכישתם של מייסדי הרשת, האחים יקותיאל (קסיל) פדרמן ושמואל (סמו) פדרמן, את הפנסיון "קטה דן" בן 21 החדרים על חוף ימה של תל אביב. עם פתיחתו המחודשת של "קטה דן", הפך המלון מקום מפגש קבוע של הנהגת המדינה שבדרך. את המלון ניהל סמו פדרמן, ואת משק הבית ניהלה רות, בת זוגו.

בשנת 1948 הוחלט על הרחבת "קטה דן" למלון מפואר בן 120 חדרים. ב-1951 החלה בנייתו של המלון החדש על-פי תכנונו של הארכיטקט היינץ פיינכל ובשנת 1953 נפתח מלון "דן תל אביב" בסמוך ל"קטה דן" הישן.

בדצמבר 1960 הוקמה חברת רשת "מלונות דן בע"מ", וביוני 1982 נרשמו מניותיה למסחר בבורסה לניירות ערך בתל אביב.

ב-1989 פרשו האחים פדרמן מניהול רשת המלונות והעבירו את הניהול למיקי פדרמן (בנו של יקותיאל) ולעמי פדרמן (בנו של שמואל).

בשנת 1990 חתמה הרשת הסכם לניהול מלון פנינת ירושלים עם היזמים שהקימו אותו. החברה שבנתה את המלון פשטה את הרגל ובשנת 2003 יצאה ממנו רשת דן, עם סיום חוזה הניהול, אחר כך נסגר המלון והמבנה נשאר נטוש במשך שנים ארוכות.

בפברואר 2019 רכשה הרשת מקבוצת הכשרת היישוב שלושה מלונות שנוהלו תחת רשת רימונים, תמורת 207 מיליון ש"ח. העסקה כללה את מלונות "רימונים אילת", "רות רימונים" בצפת ו"רימונים המעיין" בנצרת.

נכון לשנת 2019, בעל השליטה בחברה הוא בנו של יקותיאל, מיקי פדרמן. אשתו, ליאורה, אחראית על העיצוב ברשת המלונות.

פעילות החברה
------------

נכון לשנת 2021 כוללת הרשת 18 בתי מלון, ובהם כ-4,000 חדרים. היא מעסיקה כ-3,600 עובדים. "מלונות דן" מחזיקה גם מרכז ללימודים קולינריים - "דן גורמה", שטחים מסחריים במרכז פנורמה חיפה ובמגדל המלך דוד בתל אביב, והיא שותפה (יחד עם חברת QAS) ברשת טרקליני האירוח בטרמינל החדש של נמל התעופה בן-גוריון. לרשת חברת בת בשם "מקומות טובים" המפעילה את מרכז ההזמנות של הרשת ומספר מסעדות בישראל. החברה מספקת גם שירותי קייטרינג באמצעות חברת הבת "עידית לוגיסטיקת מזון".

מותגים מלונאיים
---------------

הרשת מפעילה שני מותגים עיקריים, שמיועדים לאוכלוסיות שונות: המותג "**דן**" - מייצג את מלונות היוקרה של הרשת; מלונות במותג "**דן פנורמה**" פועלים על פי רוב בצד מלונות "דן" והם פחות יוקרתיים ובהתאם לכך גם מציעים חדרים במחירים נמוכים יותר;

בשנים האחרונות הרשת שילבה מותגים נוספים לרשת:

* נפטון אילת
* רות צפת
* לינק תל אביב
* המעיין נצרת

מלונות הרשת
-----------

### המלך דוד ירושלים

 ערך מורחב – **מלון המלך דוד**  

מלון המלך דוד
מספר חדרים – 237, מספר עובדים – 225.

המלון נבנה בשנת 1932 על ידי משפחת מוסרי היהודית ממצרים. המלון נמצא מול חומת העיר העתיקה ומול מגדל דוד וממנו הגיע שמו. ביוני 1946 ביצעה מחתרת האצ"ל פיצוץ באגף הדרום-מערבי של מלון ובשנת 1948 חזר המלון לתפקד אך מצבו היה גרוע. המלון נרכש בתחילת 1958 כאשר אגפו הדרומי היה עדיין הרוס. לאחר מכן שופץ האגף ונוספו למלון שתי קומות.

### דן ירושלים

 ערך מורחב – **מלון דן ירושלים**  

מלון דן ירושלים
מספר חדרים - 505 (המלון הגדול ביותר בירושלים).

המלון, שפעל בעבר בשם "רג'נסי ירושלים", נרכש על ידי רשת דן באוגוסט 2010. המלון שוכן על מדרונות הר הצופים, בסמיכות לאוניברסיטה העברית ולמרכז הרפואי הדסה. מחלונותיו ניתן להשקיף לעבר העיר העתיקה ושכונת שייח' ג'ראח.

### דן פנורמה ירושלים

מספר חדרים - 292, מספר עובדים - 225.

המלון שוכן בירושלים ופעל בעברו כמלון מוריה, ובהמשך שרתון מוריה. הוא נרכש על ידי רשת מלונות דן בשנת 1999, עבר שיפוץ ונפתח מחדש לקהל באותה השנה. בחודש מרץ 2020, בעקבות התפרצות נגיף הקורונה בישראל, המלון הוסב על ידי פיקוד העורף ביחד עם עוד מספר מלונות במדינה לקליטת חולים במצב קל כדי להקל על העומסים בבתי החולים.

### דן בוטיק ירושלים

מספר חדרים - 129.

דן בוטיק ירושלים פעל בעבר כ"מלון אריאל", שנבנה בשנות ה-70 ופעל כחלק מרשת מלונות שיף, ובהמשך כמלון עצמאי וכחלק מרשת מלונות אטלס. המלון נרכש על ידי רשת מלונות דן ולאחר שיפוץ ועיצוב מחודש נפתח שוב ב-27 במאי 2008. המלון שוכן בדרך חברון.

### דן תל אביב

מלון דן תל אביב
 ערך מורחב – **מלון דן תל אביב**  

מספר חדרים - 280, מספר עובדים - 275.

המלון נפתח בנובמבר 1953 במתחם הסמוך לבית ההארחה "קטה דן". את המלון ניהל שמואל פדרמן ולאחריו פאול זילברשטיין. בשנת 1961 נהרס המבנה הישן של "קטה דן" ובשנת 1964 נפתח מלון דן תל אביב החדש. בקיץ 1994 נפתח לצידו מלון הדירות "מגדל המלך דוד" שנבנה על ידי החברה.

### דן פנורמה תל אביב

מלון דן פנורמה תל אביב
 ערך מורחב – **דן פנורמה תל אביב**  

מספר חדרים - 492, מספר עובדים - 400.

את המלון תכנן האדריכל יעקב רכטר (אדריכל אחראי: גדי הלר) שתכנן כמה מבתי המלון הגדולים בישראל. במקור פעל כמלון "לרום" והחליף מספר ידיים. המלון נרכש ב-1985 ונפתח מחדש ב-1986. המלון שוכן בחלק הדרומי של הטיילת של תל אביב, בסמוך לשוק הכרמל. בשנת 1994 נבנה בצמוד למלון מרכז קונגרסים.

### לינק תל אביב

מספר חדרים - 97

מלון "לינק" נמצא בשדרות שאול המלך בתל אביב.

במלון חדרי אירוח בגדלים שונים, חדר כושר, חלל עבודה משותף, מטבח ובר, חדרי עבודה פרטיים בגדלים שונים, שולחן ביליארד ומשחקי לוח ווידאו.

### דן אכדיה הרצליה

 ערך מורחב – **מלון דן אכדיה**  

מספר חדרים - 207, מספר עובדים - 250.

המלון נרכש בסוף שנת 1957 מידיו של פנחס ספיר[דרושה הבהרה] שהציע לפדרמנים רכישת מלון כושל בהרצליה בשם אכדיה. המלון נפתח מחדש ב-1958. בשנת 1959 הועלה הרעיון של הקמת בריכה (וזאת, אף על פי שהמלון צמוד לים) וזו הוקמה ביחד עם הגדלת המלון לכ-200 חדרים. ב-2012 ניתן אישור להקים בסמוך למלון עוד שני מלונות בני 8 קומות מצפון למבנה המלון הנוכחי, ומלון בן 17 קומות מדרום למבנה הנוכחי. המלונות החדשים צפויים להכיל עוד כ-1,300 חדרי אירוח.

### דן כרמל חיפה

מלון דן כרמל חיפה
מספר חדרים - 227, מספר עובדים - 175.

תוכנן על ידי שמואל רוזוב ונבנה על ידי חברת מלונות דן במרכז הכרמל. העבודות החלו בשנת 1961 והמלון נפתח במרץ 1963.

### מיראבל פלאזה חיפה

מספר חדרים - 100.

מלון מיראבל פלאזה חיפה שוכן ברחוב יפה נוף שבמרכז הכרמל בחיפה, במרחק קצר ממלונות דן כרמל ודן פנורמה, ומרחק קצר מגן האם, טיילת לואי וגן הבהאים. במלון יש חדר כושר הפתוח ללא הפסקה, מתקני ספא ובריכת שחייה מקורה. המלון בבעלות משה מנו אך מנוהל על ידי רשת מלונות דן.

### דן פנורמה חיפה

מגדלי דן פנורמה חיפה
מספר חדרים - 263, מספר עובדים - 150.

תחילתו של דן פנורמה הייתה בימי אבא חושי, שרצה להוסיף בתי מלון נוספים בחיפה. הפדרמנים היססו בגלל ההצלחה המוגבלת בהבאת תיירים לחיפה. אולם חושי הציע להם לבנות, בצמוד למלון, מגדל מגורים. הצעתו נענתה בחיוב וכך נבנו מגדלי פנורמה. הפרויקט תוכנן במקור על ידי האדריכל הבינלאומי אוסקר נימאייר, אך נמסר בסופו של דבר לאדריכל החיפאי שלמה גלעד שתכנן גם את מגדל אשכול באוניברסיטת חיפה. בנייתו של דן פנורמה התעכבה במשך שנים רבות, בשל אילוצים בירוקרטיים ואחרים, אבל לבסוף הושלמו המלון ומגדל הדירות שלצידו ונפתח בקיץ 1986. מרוץ המדרגות של חיפה מקיים את מסלול העלית במעלה מדרגות של מגדל המלון.

### דן אילת

מלון דן אילת
 ערך מורחב – **מלון דן אילת**  

מספר חדרים - 373, מספר עובדים - 550.

אבן הפינה הונחה בשנת 1992 ונפתח בסוף שנת 1995. המלון ממוקם בחוף הצפוני של מפרץ אילת ונבנה על ידי החברה בעיצוב מיוחד. ההשקעה במלון הגיעה לסכום שיא של כ-90 מיליון דולר.

### דן פנורמה אילת

מספר חדרים - 277, מספר עובדים - 275.

המלון פעל תחת השם "גני שולמית אילת" ונרכש ב-1999 עם רכישת חברת "גני שולמית". לאחר רכישת המבנה נבנה המלון מחדש על ידי רשת דן, עקב נזקים שנגרמו לו מרעידת האדמה שהייתה באילת בשנת 1995. המלון נפתח מחדש בתחילת שנת 2000.

### נפטון אילת

מלון נפטון אילת שוכן במרכזה של הטיילת באילת. למלון חוף פרטי לשימוש אורחיו. המלון נרכש מרשת רימונים.

### המעיין נצרת

מספר חדרים - 226.

המלון שוכן במרכז העיר העתיקה בנצרת, לא רחוק ממעיין מרים.

### רות צפת

מספר חדרים - 76

המלון שוכן בחאן אורחים עתיק בן 800 שנה, בלב העיר העתיקה והוא משקיף על הנופים של הר מירון. במלון יש בריכת שחייה חיצונית, חדר כושר, ספא, סאונה, חדר כנסים ומסעדה.

### דן קיסריה

דן קיסריה בשנת 2006
מספר חדרים - 116, מספר עובדים - 150.

המלון הוקם בקיסריה בשנת 1962 ונרכש על ידי משפחת פדרמן מחברת הברון אדמונד אדולף דה רוטשילד. המלון שופץ ונפתח מחדש במרץ 1972.

ב-2 בספטמבר 2018 נסגר בית המלון לשיפוץ נרחב ונפתח מחדש במאי 2019.

קישורים חיצוניים
----------------

ויקישיתוף מדיה וקבצים בנושא **מלונות דן** בוויקישיתוף
* 

* אתר האינטרנט הרשמי של מלונות דן

* אתר האינטרנט הרשמי של מלונות דן (באנגלית)
* מלונות דן, ברשת החברתית פייסבוק
* מלונות דן בע"מ, באתר הבורסה לניירות ערך בתל אביב

* מלונות דן בע"מ, באתר "מאיה"

* מלונות דן בע"מ, באתר ביזפורטל

* מלונות דן בע"מ, באתר גלובס
* מיכאל יעקובסון, סיבוב במלון דן כרמל בחיפה ובצלחת המעופפת, בבלוג "חלון אחורי", 26 ביוני 2012 - סקירה אדריכלית על תכנון מלון דן כרמל
* מסאדאת ועד סופיה לורן: המפורסמים של דן כרמל, באתר ynet, 25 ביוני 2013
* שלומית צור, ‏"ההשקעה בהקמה של מלון אחד בת"א זהה להשקעה בארבעה מלונות באירופה", באתר גלובס, 23 באוקטובר 2018

|  |
| --- |
| * מלון דן אכדיה הרצליהמלון דן אכדיה הרצליה
* מלון דן קיסריה (מבט מתוך המלון)מלון דן קיסריה (מבט מתוך המלון)
 |

הערות שוליים
------------

1. 1 2 3 4 5  מלונות דן: נתונים כספיים באתר מאי"ה.
2. ↑  עירית רוזנבלום, מת יקותיאל פדרמן, מייסד רשת מלונות דן, באתר הארץ, 19 בינואר 2002  
עירית רוזנבלום, מת שמואל פדרמן - מבעלי מלונות דן, באתר הארץ, 15 בינואר 2006
3. ↑  יהודה עזריאלי, "האימפריה" של פדרמן, הצופה, 30 בדצמבר 1966
4. ↑  יעקב בן ארי, "מלך" בתי המלון בישראל על שגשוג עסקיו, על המשמר, 31 במאי 1961
5. ↑  הלית ינאי לויזון, ‏הבונים יקותיאל פדרמן אבי אימפריית מלונות דן, באתר גלובס, 17 ביולי 2011
6. ↑  יואב יצחק, חילופי דורות בניהול רשת מלונות דן, מעריב, 22 בפברואר 1989
7. ↑  מלונות דן תנהל מלון בירושלים, מעריב, 5 באוגוסט 1990
8. ↑  HEI תחליף את רשת דן בניהול מלון פנינת דן בירושלים, באתר הארץ, 26 באוקטובר 2003
9. ↑  מוטי בסוק, מלון פנינת ירושלים ייהרס ומלון חדש ייבנה במקומו, באתר TheMarker‏, 28 במרץ 2012
10. ↑  קובי ישעיהו, ‏מלונות דן רוכשת את עיקר פעילות רשת רימונים ב-207 מיליון שקל, באתר גלובס, 20 בפברואר 2019
11. ↑  עירית רוזנבלום, רשת דן רכשה את מלון רג'נסי בהר הצופים בירושלים ב-47 מיליון דולר, באתר הארץ, 13 במאי 2010
12. ↑  אביבה קרול , ‏רשת מלונות דן רכשה את מלון מוריה בירושלים מכור תמורת 27 מיליון ד', באתר גלובס, 12 במאי 1999
13. ↑  הדרמה במלון דן פנורמה – חולה קורונה נמלט, המשטרה פתחה במצוד. צפו, באתר כל העיר, 3 במאי 2020
14. ↑  רוני גלבפיש , ‏מלון אריאל בירושלים הצטרף לרשת מלונות אטלס, באתר גלובס, 27 ביולי 2001
15. ↑  דליה טל , ‏רשת מלונות דן רכשה את מלון אריאל בירושלים תמורת כ-50 מיליון שקל, באתר גלובס, 31 במאי 2008
16. ↑  קישור המכיל תוכן פרסומי, מוטב להחליפו במקור אחר. להסבר נוסף ראו {{קישור פרסומי}} **פרסומי** מלון לינק תל אביב, באתר מלונות דן
17. ↑  אילן גטניו, חדש בישראל: מלון שעובד באפליקציה, באתר ישראל היום, 22 במאי 2018
18. ↑  קישור המכיל תוכן פרסומי, מוטב להחליפו במקור אחר. להסבר נוסף ראו {{קישור פרסומי}} **פרסומי** יובל גמליאל, ‏במקום קפה בלובי, חלל עבודה לפגישות: הכירו את מלונות הקונספט לאנשי עסקים, באתר גלובס, 21 בינואר 2020
19. ↑  קישור המכיל תוכן פרסומי, מוטב להחליפו במקור אחר. להסבר נוסף ראו {{קישור פרסומי}} **פרסומי** עדי אחרק, ‏מלון לינק בת"א: כשביזנס ופלז'ר נפגשים, באתר ‏מאקו‏, 30 באוקטובר 2018
20. ↑  עירית רוזנבלום, מלון דן אכדיה בהרצליה יורחב וייהפך למלון הגדול בישראל , באתר הארץ, 9 בינואר 2011
21. ↑  מלון נפטון אילת, באתר מלונות דן
22. ↑  גולן חזני, רשת דן חתמה על העסקה לרכישת מלונות הכשרה, באתר כלכליסט, 20 בפברואר 2019
23. ↑  המעיין נצרת, באתר מלונות דן
24. ↑  אילן גטניו, רשת דן רוכשת מלונות של רימונים, באתר ישראל היום
25. ↑  מלון רות צפת, באתר מלונות דן
26. ↑  מערכת ערוץ החופש, ‏לא סתם: קיבלנו הצצה למלון ממפגש הזוגות, באתר ‏מאקו‏, 17 במאי 2020
27. ↑  יוקם מלון בקיסריה בשיתוף קב' רוטשילד, דבר, 25 באוגוסט 1960
28. ↑  מלון "קיסריה" נמכר לחברת מלונות "דן", דבר, 28 בספטמבר 1971
29. ↑  מיכל רז-חיימוביץ', ‏סגור לשיפוצים: מלון דן קיסריה ייפתח באפריל 2019 בלוק חדש, באתר גלובס, 2 בספטמבר 2018
30. ↑  לא מלון "ריזורט": הצצה לדן קיסריה המחודש, באתר ynet, 21 במאי 2019

| ישראלישראל רשתות בתי מלון ישראליות |
| --- |
| 

|  |
| --- |
| אוליב • אורכידאה • אסטרל • בראון • דן • הרברט סמואל • טמרס • ישרוטל • פתאל (כולל: U, הרודס, לאונרדו) • פרימה • קיסר פרמייר • קלאב הוטל • רימונים |

 |